ઈમામતના વિષય ઉપર કુરઆનની આયતો.

જનાબ આકા એ ડૉકટર કન્દહારી

ઇમામતની આયતો: ભાગ - ૯

**ચોથી આયત:** આયતે ઇકમાલુદ્દીન, ભાગ -૧

# વિલાયતનું એલાન દીનની સંપૂર્ણતાનું એલાન છે

بسم الله الرّحمن الرّحیم

السلام علیک یا امیرالمومنین و رحمه الله و برکاته

આપણે ઇમામતને સબિત કરતી આયત વિષેની ચર્ચા કરી રહ્યા છીએ કે અમીરુલ મોઅમેનીન અલી (અ.સ.) અને આપની પાકીઝા ઇતરત (અ.મુ.સ.) ની ઇમામતને, કુરઆન, જે મુસલમાનોની આસમાની કિતાબ, વડે સાબિત કરીએ. આપણે આયતે વિલાયત, આયતે ઉલીલ અમ્ર અને આયતે તબ્લિગનું પૃથ્થકરણ કર્યું. ચોથી આયત કે જેના વડે આપણે ઈમામની ઈમામતને સાબિત કરીશું તે ઈક્માલે દીનની આયત છે.

કુરઆને કરીમમાં સુરે માએદાની આયત ૩ માં ફરમાવે છેઃ

الْيَوْمَ يَئسَ الَّذِينَ كَفَرُواْ مِن دِينِكُمْ فَلَا تخَشَوْهُمْ وَ اخْشَوْنِ الْيَوْمَ أَكْمَلْتُ لَكُمْ دِينَكُمْ

وَ أَتمْمْتُ عَلَيْكُمْ نِعْمَتىِ وَ رَضِيتُ لَكُمُ الْاسْلَامَ دِينًا

*“આજના દિવસે તેઓ, કે જેઓ કુફ્ર કરે છે, તારા દીનથી નિરાશ થઈ ગયા, તેથી તેમનાથી ડરો નહિં અને મારાથી ડરો. આજના દિવસે મેં મારા દીનને આપના માટે પરિપુર્ણ કર્યો. અને આપના ઉપર મારી નેઅમતને સંપુર્ણ કરી અને આપના માટે ઈસ્લામને દીન તરીકે પસંદ કરી લીધો.”*

આયતે ઈક્માલની તફસીરના મુદ્દાઓઃ

## પહેલો મુદ્દોઃ

આ પવિત્ર આયતમાં الیوم શબ્દનો બે વાર ઉપયોગ થયો છે. અને આ તે ઘટનાની તાકીદ કરે છે કે આ દિવસે બની હતી. તે દિવસ કે જેની કુરઆન આ આયતમાં બે જગ્યાએ તાકીદ પણ કરી છે અને જેને સૌથી પહેલા મુકેલ છે તે કયો દિવસ દર્શાવે છે?

તે દિવસ એ દિવસ છે કેઃ

૧. કુફ્ફારો આ દીનની નાબુદીથી નિરાશ થઈ ગયા અને હવે આ દીનની નાબુદીની ઉમ્મીદ નથી ધરાવતા.

૨. અલ્લાહે આ દિવસે પોતાના દીનને પરીપુર્ણ કર્યો.

૩. અલ્લાહે આજના દિવસે પોતાની નેઅમતોને સંપુર્ણ કરી.

૪. અલ્લાહ આજના દિવસે ઈસ્લામથી ખુશ છે.

પછી આ શબ્દ “આ દિવસ” કે જે આ આયતમાં બે વખત વપરાયો છે, આ ચાર લાક્ષણિકતાઓ ધરાવે છે.

## બીજો મુદ્દોઃ

કાફિરો કે જે તમારા દીનથી માયુસ થઈ ગયા તે “કાફિરો” કોણ છે?

એ સ્પષ્ટ છે કે આ આયતનું નાઝિલ થવું રસુલુલ્લાહ (સ.અ.વ.) ના જીવનના છેલ્લા વરસથી સંબંધિત છે. એ ઉપરાંત સુરએ માએદા મદની સુરો છે. મુસલમાનો દરમ્યાન એ બાબતે વિવાદ નથી કે આ આયતનું નાઝિલ થવું રસુલુલ્લાહ (સ.અ.વ.)ના જીવનના અંતિમ દિવસોથી સંબંધિત છે. તેથી આ આયતના નુઝૂલના સમયે આખા અરબસ્તાનના લોકો મુસલમાન બની ગયા હતા. તેથી આ આયતમાં આવેલ الذین کفروا અલ્લાહનો અથવા ઈસ્લામનો ઈન્કાર કરનારાઓેને દર્શાવતી નથીં, પણ ચોક્કસ એવા લોકો છે જેઓ અલ્લાહના અહેકામો પૈકી એકનો ઈન્કાર કરનારા છે.

અગર આ પ્રકારના ઈન્કાર કરનારા લોકોને ખાત્રી હોત કે તેઓ રસુલુલ્લાહ (સ.અ.વ.)ને લડાઈના બહાને શહીદ કરી નાંખતે અને તોડફોડ થકી રસુલુલ્લાહ (સ.અ.વ.) ની પ્રગતિની આડે આવશે અને છેવટે જો આ બન્ને પદ્ધતિઓ કામે ન લાગે તો રસુલુલ્લાહ (સ.અ.વ.) વૃદ્ધાવસ્થામાં પહોંચી રહ્યા છે અને તેઓએ આપ (સ.અ.વ.) ની જીંદગીને પૂરી કરી નાખવાનો નિર્ણય તેઓએ દિલમાં કરી લીધો હતો.

આ વસ્તુ વિચારને કુરઆને કરીમે સૂરે તૂરની આયત ૩૦માં આ રીતે ફરમાવેલો છેઃ

أَمْ يَقُولُونَ شاعِرٌ نَتَرَبَّصُ بِهِ رَيْبَ الْمَنُونِ

*“અથવા તો તેઓ એમ કહે છે કે તેઓ શાયર છે,અને અમો તેમની પ્રાણઘાતક ઘટનાની રાહ જોઇ રહ્યા છીએ.*

એટલે કે તેઓેએ આપ (સ.અ.વ.) ના મૃત્યુ માટે મન મનાવી લીધું હતું. પરંતુ જ્યારે રસુલુલ્લાહ (સ.અ.વ.)એ, ગદીરના દિવસે હઝરત અલી (અ.સ.)ની પોતાની જગ્યાએ નિમ્ણુંક કરી અને આપ (અ.સ.)ની ખિલાફતને બધા લોકો સમક્ષ જાહેર કરી અને બધા લોકો પાસે અલી બિન અબી તાલિબ (અ.સ.)ની ખિલાફત અને ઈમામતની બયઅત લેવડાવી, તેઓેએ જોયું કે તેમની આશા નિરાશામાં ફેરવાઈ છે. તેઓ એ પણ જાણતા હતા કે અલી બિન અબી તાલિબ (અ.સ.) રસુલુલ્લાહ (સ.અ.વ.) થી ઓછા કઠીન ન હતા. અગર રસુલુલ્લાહ (સ.અ.વ.)ની હાજરીમાં તેઓ દીનને નાબૂદ કરવા સક્ષમ ન હતા તો પછી અલી બિન અબી તાલિબ (અ.સ.)ની હાજરીમાં શક્ય ન હતું કે તેઓ દીનને નાબુદ કરી શકે. તેથી આપ (સ.અ.વ.) એ ગદીરના દિવસે અલી (અ.સ.) ની નિમણુંક કરીને તેઓની છેલ્લી આશા પર પાણી ફેરવી દીધું.

## ત્રીજો મુદ્દોઃ

ઈતિહાસકારો અને હદીસવેતાઓ મુજબ તે દિવસ રોઝે ગદીરે ખુમ છે અને આ આયત, રસુલુલ્લાહ (સ.અ.વ.) ના ખુત્બા અને લોકો પાસેથી અલી બિન અબી તાલિબ (અ.સ.) ની ઈમામત અને વિલાયતની બયઅતના લઇ લીધા પછી નાઝિલ થઈ. તે દિવસે હઝરત અલી (અ.સ.)ની ખિલાફતના એલાનથી અલ્લાહનો દીને સંપૂર્ણ થઇ ગયો. એટલે કે રસુલુલ્લાહ (સ.અ.વ.) ની નબુવ્વતની સંપુર્ણતા, અમીરુલ મોઅમેનીનની વિલાયત છે.

આ ઈમાનનો ઉસુલ છે કે રસુલુલ્લાહ (સ.અ.વ.) ની શહાદત પછી માણસને જે કંઈ જરૂર પડે, રસુલુલ્લાહ (સ.અ.વ.) ના ખલીફા અલી બિન અબી તાલિબ (અ.સ.), કે જેઓની પાસે રસુલુલ્લાહ (સ.અ.વ.) નો ઈલ્મી વારસો છે તેમની પાસે અને તેમના ઈખ્તિયારમાં સોંપેલો છે, તેના તરફ રજૂ થવું જોઇએ. આ રીતે અલ્લાહનો દીન, અમીરુલ મોઅમેનીન અલી ઈબ્ને અબી તાલિબ (અ.સ.) ની વિલાયતના એલાનથી કામિલ થયો.

## ચોથો મુદ્દોઃ

તૌહીદ અને નબુવ્વત અને કુરઆન પછી અલ્લાહની સૌથી મોટી નેઅમત, અમીરુલ મોઅમેનીન અલી અલયહીસ્સલામની વિલાયત છે. ત્યાં સુધી કે અલ્લાહ વિલાયત વગર તૌહીદને પણ સ્વિકારતો નથી. વિલાયત વગર નબુવ્વત અને કુરઆનનો સ્વિકાર નથી. આ વિષય પર ઘણી રીવાયતો છે, જેવા કે હદીસના શબ્દો-મન માત વ લમ્ યઅ્રરીફ ઈમામ ઝમાનેહી માત મીતત્ન જાહેલીયહ.

પાંચમો મુદ્દોઃ

હું તમારા માટે આ દીનથી રાજી થયો. એટલે કે ઈસ્લામ, કે જેમાં અલી ઈબ્ને અબી તાલિબ અલયહીસ્સલામની વિલાયત નથી, તેનાથી અલ્લાહ અઝ્ઝ વ જલ્લ રાજી નથી. અહીં આપણા માટે જરુરી છે કે આપણે સુરએ નૂરની આયત ૫૫ને હઝરત મહદી અ.સ.ના ઝુહુરને વર્ણવવા માટે યાદ કરીએ. શીઆ અને અહેલે તસન્નુન ઈમામે ઝમાના (અ.ત.ફ.શ.) ના ઝુહુર માટે અને આપ (અ.ત.ફ.શ.) ની આખરી હુકુમતના માટે મુન્તઝિર છે, શીયા- સુન્ની બન્ને, આપ (અ.ત.ફ.શ.) ના ઝુહુર પર અકીદો ધરાવે છે અને કુરઆને કરીમમાં આ આયતે શરીફમાં સાહેબે ઝમાન (અ.ત.ફ.શ.) ની હુકુમતને વર્ણવતા ફરમાવે છેઃ

وَعَدَ اللَّهُ الَّذينَ آمَنُوا مِنْكُمْ وَ عَمِلُوا الصَّالِحاتِ لَيَسْتَخْلِفَنَّهُمْ فِي الْأَرْضِ كَمَا اسْتَخْلَفَ الَّذينَ مِنْ قَبْلِهِمْ وَ لَيُمَكِّنَنَّ لَهُمْ دينَهُمُ الَّذِي ارْتَضى‏ لَهُمْ وَ لَيُبَدِّلَنَّهُمْ مِنْ بَعْدِ خَوْفِهِمْ أَمْناً يَعْبُدُونَني‏ لا يُشْرِكُونَ بي‏ شَيْئاً وَ مَنْ كَفَرَ بَعْدَ ذلِكَ فَأُولئِكَ هُمُ الْفاسِقُونَ

( نور : 55 )

અલ્લાહે મુસલમાનોને ઈમામે ઝમાના (અ.ત.ફ.શ.)ના બારામાં ત્રણ વાયદાઓ આપ્યા છેઃ

પહેલો વાયદો આખી દુનિયાની ખિલાફતનો છે, જે આપણી ચર્ચાનો વિષય નથી.

બીજો વાયદો એ કે અલ્લાહ તે દીનને મજબુતી અને કુદરત આપશે, કે તે દીનથી રાજી છે. તે કયા દીનથી રાજી છે? અલ્લાહ આયતે ઈક્માલમાં આ દીનને ઓળખાવ્યો છે. બસ, દીન કે જે વિલાયતે અમીરુલ મોઅમેનીન (અ.સ.) અને તેમની પાકીઝા અવલાદની વિલાયત ન ધરાવતો હોય, તેનાથી અલ્લાહ અઝ્ઝ વ જલ્લ રાજી નથી.

અહેલે તસન્નુનના જુદા જુદા મુફસ્સેરીન અને મોહદ્દેસીન આયતે ઈક્માલ વિશે તેઓની ૧૪ થી વધારે કિતાબોમાં, જેવી કે તફ્સીરે ઈબ્ને કસીર, તફ્સીરે દુર્રુલ મન્સુર સીયુતી, આસારે અબુ નઈમ ઈસ્ફેહાની, આસારે ખતીબે ખ્વારઝમી વગેરે, ઘણી રીવાયતોનો ઉલ્લેખ કર્યો છે કે આ આયત રોજે ગદીરે ખુમ, અલી ઈબ્ને અબી તાલિબ (અ.સ.) ના વિષે નાઝિલ થઈ છે.